Hond red talle trougaste van selfmoordbomaanvallerBoko Haram (argieffoto) Foto: scgnews.com ŉ Hond het Sondagaand talle trougaste se lewens gered toe hy ŉ jong vroulike selfmoordbomaanvaller getakel het. Die bomme wat aan haar lyf was, het ontplof net voor sy by die saal waar die seremonie gehou is kon instap. Die hond is tydens die ontploffing dood. Die aanval het in Nigerië se noordoostelike staat Borno plaasgevind. Die tiener was by die Belbelo-gemeenskapsentrum in Jere. Dit kom ná twee ander selfmoordbomaanvalle vroeër Sondag deur die militante organisasie Boko Haram. In die eerste voorval het twee manlike selfmoordbomaanvallers ŉ vulstasie in Maiduguri in Borno geteiken. Net die twee mans is in die voorval dood. Nog ŉ selfmoordbomaanvaller is dood toe hy die bomme aan sy liggaam laat ontplof het in Jere omstreeks dieselfde tyd as die eerste aanval. Intussen het dit aan die lig gekom dat 18 meisies van 17 jaar en jonger verlede week deur Boko Haram in die Pulka-nedersetting ontvoer is. Daar is ŉ moontlikheid dat dié meisies as bruide vir die militante van Boko Haram sal dien.